
Abby Green studerte sosialantropologi, men la studiene på hylla for i stedet å arbeide frilans som regiassistent innen film- og tv-industrien, en bransje som egentlig er verdt en sosiologisk studie! Det ble mange tidlige morgener og like mange sene kvelder. Da hun en dag leste en artikkel om hvordan man skriver romantiske historier, bestemte hun seg for å gjøre et forsøk. Hun hadde alltid elsket Harlequin-romaner. Nå skriver hun på heltid og koser seg innendørs, langt borte fra regn og uvær.




Denne boken tilegnes spesielt min far

Martin Green – poet, forfatter og dramatiker.

Han var også forlegger og biograf.

Takk for at du har ført videre kjærligheten til ord og bøker,

samt litt av ditt talent til meg.




FØRSTE KAPITTEL

– Jaha, hvem er det der da? spurte Luc Sanchis likegyldig for å skjule en plutselig interesse for kvinnen som sto lenger inn i rommet. Hun var da virkelig ikke hans type.

– Hun med kort, rødblondt hår?

Luc nikket kort. Det irriterte ham at han hadde spurt og at hun overhodet hadde vekket interessen hans. Advokaten kjente ham altfor godt. Han visste at Luc aldri spurte om noe som ikke var viktig på en eller annen måte.

– Det er Jesse Moriarty. Fra JM Holdings.

Luc rynket pannen og betraktet den slanke figuren foran seg. Han så henne i profil. I motsetning til alle andre kvinner der, var hun ikledd en mørkegrå dress. Hun stakk seg ut i mengden, ikke minst fordi hun virket så hjelpeløst sjenert der hun sto. Han så det anstrengte uttrykket hennes og at den ene hånden klemte knokene hvite rundt et champagneglass. Hun holdt blikket festet på noe langt borte.

Advokaten trodde antageligvis at Luc aldri hadde hørt om JM Holdings og begynte å forklare.

– Ryktene sier at selskapet er verdt oppimot femtifem millioner. Ikke dårlig for en som entret en trøtt IT-scene for bare noen få år siden.

– Hva slags bakgrunn har hun? spurte Luc.

– Hun fikk et stipend til Cambridge, og mens hun studerte datateknologi og økonomi, tok hun patent på antihacking-systemet som nå brukes av selskaper over hele verden – til og med ditt eget. Mange kaller henne et geni.

Luc myste og studerte den slanke silhuetten. Hun så ikke så genial ut. Hun virket usikker og sårbar. Alene i folkemengden. Den plutselige trangen til å beskytte henne overrasket ham.

– Hun går under navnet Maskinen blant de som jobber for henne, sa advokaten lavt. – Hun betegnes som bestemt og iskald. Ingen kjente kjærlighetshistorier. Jeg skal vedde på at hun er lesbisk …

Advokaten stoppet brått da en gammel bekjent henvendte seg til ham. Han så unnskyldende på Luc og forsvant med mannen. Luc var lettet. Han hadde lite til overs for den slags snakk om kvinner, og han hadde ikke noe imot å bli stående alene. Han merket at flere kvinner i lokalet kastet lange blikk etter ham nå som han sto der på egen hånd, men han kunne ikke ta øynene fra Jesse Moriarty.

Han hadde hørt om JM Holdings. Selvsagt hadde han det. Det etter alt å dømme vanntette sikkerhetssystemet hun hadde utviklet, var genialt. Han hadde bare ikke kunnet forestille seg at den mediesky og reserverte personen bak JM Holdings skulle være denne spe og unge kvinnen.

I samme øyeblikk snudde hun seg og stirret i den retningen Luc sto. Han stivnet til. Hun hadde et søtt hjerteformet ansikt som sto i kontrast til det maskuline antrekket. Øynene var store. Hun var blek. Virket nærmest sjokkert. Luc så at hun satte fra seg glasset på brettet til en forbipasserende servitør før hun satte kurs mot ham.

Idet hun kom nærmere, så han at hun bar en hvit skjorte under dressjakken. Stilen var både klassisk og elegant, men helt uten det sedvanlige feminine jåleriet han så på alle andre kvinner i rommet. Det så ut som om hun hadde gått feil. Og samtidig var det noe i uttrykket hennes som avslørte at hun definitivt var på rett sted.

Hun var helt usminket. Han kunne ikke huske sist han så en usminket kvinne. Det var underlig intimt på en måte han ikke var vant til.

Da hun nesten var framme ved ham, tok en mann ved siden av henne plutselig et langt skritt bakover og Jesse ble brått dyttet til siden. Luc strakte instinktivt ut hånden og grep fatt i overarmen hennes.

De store øynene hennes ble enda større, og hun stirret sjokkert på ham. De var mørke, nesten marineblå, og i et kort sekund glemte Luc alt annet. Hvor var han? Alt han så, var de store øynene og den spinkle, lille kvinnen han holdt i armen. Hun rødmet og øynene ble enda mørkere. Det var noe uforklarlig lokkende ved henne. Noe som på et mikrosekund hadde sneket seg forbi den massive rustningen Luc hadde bygget opp over mange år, og som traff ham i brystet. Han rykket bakover og slapp henne i samme øyeblikk.

Hvordan hadde hun klart det? De eneste kvinnene som kunne trollbinde ham, var de han lot seg trollbinde av. Spontanitet var ikke hans greie. Stemmen hans var strengere og hardere enn han hadde ment da han utbrøt: – Du burde se deg for hvor du går.

Han så et glimt av skuffelse i øynene hennes før blikket i stedet frøs til is. Han tenkte på det advokaten hadde sagt. Bestemt og iskald.

Hun tok et skritt tilbake. – Det var et uhell, sa hun kort.

Hun forsvant inn i folkemengden. I samme øyeblikk fikk han et nytt merkelig innfall. Han ville løpe etter henne og … ja, hva ville han? Be om unnskyldning? Herlighet, hva var dette? Begynte han å bli bløthjertet på sine eldre dager? Han visste altfor godt at kvinnene i de kretser han vanket, enten de var forretningskvinner eller på jakt etter en rik mann, ikke var sårbare og stakkarslige vesener som bar hjertet på utsiden. Jo visst, slike kvinner fantes vel, men for det meste var det snakk om et skuespill for å fange menns interesse. Han hadde gått i fellen én gang i sitt liv. Men aldri mer.

Blikket Jesse Moriarty hadde sendt ham, gjorde det mer enn tydelig at hun var en særdeles usårbar kvinne. Så hvorfor kunne han ikke slutte å tenke på de store øynene og den slanke figuren i den ukledelige dressen?

*

Et år senere …

– Hva slags interesser har du i JP O’Brien Construction, mr Sanchis?

Luc Sanchis lente seg bakover i stolen og betraktet den bryske kvinnen foran seg. Hun hadde bare spasert rett inn på kontoret hans, oppført seg som om hun eide det, og nå sto hun der og lente seg over skrivebordet hans og forlangte svar. Ingen pleide å behandle ham på denne måten, og hele hendelsen gjorde ham paff. Overrasket.

Det var over et år siden han så henne sist, og i løpet av det året hadde de store, mørke øynene hennes vist seg å være irriterende vanskelige å glemme. Men nå sto det klart for ham at fantasien ikke kunne leve opp til virkeligheten.

Det irriterte ham å bli påminnet om sine menneskelige svakheter. Selv om dette bare var deres andre møte, hadde Jesse Moriarty allerede vist at hun var en som kunne provosere ham. Han reiste seg og støttet hendene på bordplaten. Han ruvet over henne.

– Ms Moriarty, jeg foreslår at du setter deg hvis du vil at vi skal fortsette denne samtalen.

Jesse stirret inn i et par brune øyne, de så nærmest svarte ut. Og akkurat som første gang hun traff ham, på festen året før, føltes det som om hun skulle miste balansen.

Sinnet og aggresjonen som hadde ført henne til kontoret hans, gikk i oppløsning og gjorde henne nå bare skjelven og usikker. Hun rettet seg opp og satte seg hastig ned i stolen bak seg.

Hun betraktet Luc Sanchis da han satte seg i sin egen stol uten å slippe henne med blikket et sekund. Med ett boblet sinnet opp i henne igjen. Hun hadde forstått hvem han var først da hun så et bilde av ham i avisen for noen måneder siden. Først da hadde hun fått et navn på den karismatiske fremmede mannen som hun bokstavelig talt hadde snublet over året før. Bare det at hun overhodet hadde bitt seg merke i ham og fremdeles husket ham, gjorde henne forvirret.

Luc Sanchis. 

Han var halvt fransk og halvt spansk, sjef for Sanchis Construction & Design, et av de mest suksessfulle entreprenør- og arkitektfirmaer i verden. Han var et stort navn, kjent for nyskapende design kombinert med miljøvennlige løsninger.

Hun husket hvor sårbar hun hadde følt seg da han stirret henne dypt inn i øynene for første gang. Den kjølige, selvsikre auraen hun vanligvis omga seg med, hadde forduftet på et øyeblikk. Men det som verre var; hun hadde ikke klart å glemme smerten og skuffelsen hun kjente da han bryskt føyset henne bort. Som om synet av henne vekket avsky.

Han snakket i telefonen nå og ba sekretæren komme inn med forfriskninger. Hun ville si at han ikke skulle ta seg bryet med den slags, men hun var for redd til å snakke. Hun måtte samle seg for ikke å avsløre hvor mye han satte henne ut av spill.

Han la på røret og stirret usjenert på henne.

– Så, ms Moriarty. Skal vi begynne på nytt?

Tonen hans gjorde henne enda mer irritert, men hun gjorde alt hun kunne for å beherske seg. – Beklager. Det var ikke meningen å virke uforskammet.

I samme øyeblikk kom sekretæren inn med kaffe på et brett. Luc tok imot brettet med et smil. Jesse rykket til. Det var noe ved ham. Den gylne huden. Smilet.

Jesse tok en slurk av kaffen og prøvde å ikke skjelve for mye på hånden. Hun satte fra seg koppen og stålsatte seg.

– Jeg vil gjerne vite litt mer om dine interesser i JP O’Briens Construction.

Luc satte fra seg sin egen kopp og lente seg tilbake i stolen. Skuldrene var uvanlig brede. Den hvite skjorten og silkeslipset gav illusjonen av en fredelig og sivilisert mann, men det var bare på utsiden. Han oste av rå, utemmet maskulinitet, og det gjorde henne usikker. Og irritert.

– Med all respekt, begynte han, – men det er vel strengt tatt ikke noe som angår deg. Et mer relevant spørsmål er vel hvorfor i huleste du bryr deg om mine interesser i JP O’Briens Construction?

Ja, hvorfor det, mon tro? Jesse stivnet til under blikket hans og verre ble det når han lente seg fram over skrivebordet. Hun reiste seg med et rykk. Hun trengte luft. Hva var det som skjedde egentlig? Hun pleide aldri å oppføre seg slik som dette. Hun hadde rykte på seg for å være ekstremt kontrollert og balansert. For ikke å snakke om den mindre flatterende egenskapen følelseskald. Men de siste ukene hadde alt handlet om nettopp følelser. Opprørende følelser som hadde ført henne til denne mannens kontor.

Jesse gikk med nervøse skritt mot vinduene som gav kontoret en imponerende utsikt over London. Hun kjente Luc Sanchis’ sylskarpe blikk i nakken.

– Det er mulig du har tid til å gå rundt og stille spørsmål du ikke har noe med, men det har ikke jeg, utbrøt han irritert.

Jesse snudde seg. Luc hadde reist seg fra stolen og holdt ut den ene armen for å signalisere at hun kunne gå. Til hennes store sjokk og forferdelse var det eneste hun kunne tenke på i øyeblikket, den tettsittende skjorten over den muskuløse overkroppen. Det tynne stoffet som avslørte en mer enn veltrent kropp.

Hva var dette? Hvorfor var hun tiltrukket av denne åpenbart arrogante og utrivelige mannen? Hun tvang seg selv til å fokusere på det hun var der for, og stirret ham rett inn i øynene. Hun hadde ikke til hensikt å forlate kontoret hans ennå. Ikke nå som han var den eneste som sto i veien for at hun skulle få se JP O’Brien straffes for sine forbrytelser. Hun hadde jobbet så hardt og lenge for dette.

Hun trakk pusten dypt. – Uansett hva du har tenkt å investere i O’Brien for å redde skinnet hans, er jeg villig til å toppe budet ditt.

Luc myste skeptisk mot henne. Jesse holdt ham med blikket. Nå som hun visste hvem han var og hvor mektig han var, visste hun innerst inne at det ville være så godt som håpløst å hindre ham hvis han virkelig ville redde O’Brien.

Den falske vennligheten i stemmen hans lurte henne ikke et sekund.

– Hvorfor i alle dager skulle JM Holdings, det mest suksessfulle IT-selskapet i Europa på lenge, ha interesser i et entreprenørfirma? Var ikke din seneste investering i TV-spillbransjen?

Jesse rødmet lett. Det siste hun trengte, var at denne mannen med sitt altfor skarpe hode begynte å spørre henne ut om motivene hennes.

– Mine interesser er ikke et tema for diskusjon. Enten så lar du meg by over deg eller så gjør du det ikke.

– Men mine interesser er det?

Jesse rødmet igjen da han påpekte denne åpenbare urimeligheten. Men i samme øyeblikk skjedde det noe. Noe vagt og ubestemmelig som forandret stemningen i rommet og lokket fram gåsehud på armene hennes. Luc Sanchis hadde lagt armene i kors og satt seg ned på kanten av skrivebordet. Det mørke buksestoffet lå stramt rundt de muskuløse lårene. Synet gjorde henne forlegen. Hun knyttet nevene hardt.

Luc betraktet den anspente kvinnen som sto midt på gulvet på kontoret hans. Hun skalv nesten. Han hatet å innrømme det, men hun fascinerte ham på flere måter nå som det første sjokket over å se henne igjen hadde lagt seg.

Hun var virkelig ikke hans type utseendemessig, men det var noe ved henne som gjorde at han måtte fortsette å se på henne. Han foretrakk frodige, selvsikre og erfarne kvinner. Jesse Moriarty var sped og liten. Hun liknet mer en blek skygge enn en sensuell og selvsikker kvinne. Figuren hennes forsvant fullstendig i den strikte, mørkegrå dressbuksen og den hvite skjorten. Håret var klippet i en nærmest militærkort frisyre.

Så hvordan kunne det ha seg at Luc allikevel kjente en irriterende pirring i kroppen? Han var en varmblodig mann som absolutt ikke burde føle noe ved synet av denne asketiske, androgyne kvinnen.

Det måtte være minnet av den siste elskerinnen hans som spøkte. Det kunne ikke ha å gjøre med denne kvinnen som så ut til heller å ville hoppe ut gjennom vinduet enn å stå her og konfrontere ham. Det var ikke en reaksjon kvinner pleide å oppvise i møte med ham. Han begynte å lure på om denne advokaten ikke hadde rett. Kanskje hun var lesbisk?

*

Jesse skulle ønske at Luc Sanchis kunne slutte å betrakte henne som om hun var et sjeldent dyr i zoo. Han åpnet munnen for å si noe, og blikket hennes festet seg ved den sensuelle underleppen hans. Hadde hun noen gang tenkt på en manns underleppe som sensuell før?

– Ms Moriarty, med mindre du er villig til å gi en forklaring på hvorfor du ønsker at jeg lar være å investere i O’Brien, er jeg redd dette møtet er over. Denne slags gåter er ikke helt min stil.

Jesse la armene sakte i kors. Før hun rakk å tenke seg om utbrøt hun: – Han er jo praktisk talt bankerott. Hele selskapet ligger snart i ruiner. Han har vel ingenting å tilby deg?

Luc Sanchis’ øyne ble enda mørkere. – Med fare for å gjenta meg selv, er det du som skal fortelle meg hvorfor du er interessert i ham.

Jesse ble stående helt stille uten å vise tegn til å ville svare ham.

Etter en lang stund sa han motvillig: – O’Brien har fremdeles andeler i østeuropeiske entreprenører som jeg er interessert i å overta. Før det blir for sent å redde noe som helst. Han trakk på skuldrene. – Hvis det betyr at jeg redder O’Brien i samme slengen, så er det greit for meg. Du må innrømme at jeg har langt flere gyldige grunner til å involvere meg i dette selskapet enn du har.

All pratingen gav Jesse vondt i hodet. Det han sa var selvsagt og fornuftig. Først hadde hun trodd at Luc Sanchis var en av partnerne til O’Brien, men det hadde vist seg bare å være et rykte. Sanchis hadde tilsynelatende oppført seg klanderfritt. Hun hadde ikke oppdaget spor av korrupsjon eller misligheter. Og han hadde ikke hatt noen forretningsforbindelser med O’Brien tidligere. Han hadde dukket opp fra intet som en redningsmann i nøden.

Luc Sanchis satte seg bedre til rette på skrivebordskanten. Hans fornyede interesse og tålmodighet gjorde henne nervøs.

– Hvorfor har du ikke henvendt deg direkte til O’Brien med et bedre tilbud?

Jesse ble blek. Hun ville ikke tenke på det første møtet med O’Brien uken før. Hun burde ha tenkt seg at han kom til å stille det spørsmålet. Gudene måtte vite hvordan han ville ha reagert hvis hun hadde servert ham den stygge sannheten om forholdet hun hadde til O’Brien.

Hun unngikk å møte blikket hans. – Jeg har mine grunner.

Det var et patetisk svar, men hun kunne ikke forklare at hun allerede hadde truffet O’Brien og at det var uaktuelt å møte ham igjen. Hun hadde brent alle broer i møtet med ham, men det hadde hun gjort bare fordi hun trodde det var trygt og at ingen andre ville strekke ut en reddende hånd til ham før det var for sent.

Hun kunne ikke gi Luc Sanchis et rolig, kaldt og logisk svar av den enkle grunn at dette ikke hadde noe med forretninger å gjøre. Dette handlet om smerte og krenkelse. Sorg og lidelse. Og hevn. Hvordan kunne hun i det hele tatt begynne å forklare disse mørke følelsene for et annet menneske? Få noen til å forstå? Hun hadde levd med dette så forferdelig lenge.

Luc Sanchis reiste seg. Jesse kunne ikke ta blikket fra ham. Uttrykket hans var morskt. Han hadde fått nok, det var tydelig

– Uansett hvilke mystiske grunner du måtte ha, så er spørsmålet som følger; hvilke andre er villige til å investere i O’Brien?

Jesse skjønte at Luc Sanchis ikke hadde tenkt å gi seg så lett. Hun var kanskje en mektig aktør på IT-markedet, men hun hadde ingenting å stille opp med mot denne mannen om han bestemte seg for å kjempe imot.

Hun måtte få ham til å tro at det ikke betydde all verden for henne. I virkeligheten betydde det alt.

– Hør her, sa hun nonsjalant og prøvde å overse den vonde klumpen i magen. – Jeg er villig til å gi O’Brien det dobbelte av det du har tilbudt ham.

Luc stirret på henne. Han likte ikke tanken på spørsmålene dette vekket i ham. Hun var altså villig til å toppe budet hans. Dette var tydeligvis ekstremt viktig for henne. Problemet var bare at det var det for han også. Han hadde jobbet altfor hardt og lenge til å la denne muligheten bare passere. Spesielt til fordel for en sleip ål av en kvinne, som begynte å gå ham på nervene med sine store øyne og rødmende kinn. Kvinner som Jesse Moriarty var ikke framgangsrike forretningskvinner fordi de var snille og søte. De var skruppelløse vesener med én ting på hjernen, og de skydde ingen midler for å nå målene de satte seg fore. Han hadde ikke til hensikt å la Jesse Moriarty hindre ham i å fullføre det han hadde planlagt i femten år.

Han gikk mot henne med bestemte skritt.

Øynene hennes ble enda større da han nærmet seg. Armene hennes gled ned langs sidene, og hun knyttet nevene igjen.

– Du kan firedoble beløpet, ms Moriarty. Jeg kommer uansett ikke til å gi meg. Hvis du går til O’Brien med et høyere bud, og selv om det er anonymt, kommer jeg til å by over helt til du må gi deg. Jeg beklager at denne dagen har vært bortkastet for deg.




ANDRE KAPITTEL

Jesse stirret oppgitt på den utstrakte hånden til Luc Sanchis. Han hadde akkurat bekreftet det hun fryktet mest av alt. Han ville kjempe imot, for enhver pris.

Hun ville bare ut fra kontoret hans, komme seg langt bort. Motvillig løftet hun armen og tok ham i hånden. Den fysiske reaksjonen var umiddelbar og sjokkerende. Noe eksploderte et sted dypt inne i henne og dannet en sky av overveldende fornemmelser som spredte seg til alle kroppens ytterpunkter.

Hun dro til seg hånden som en forskremt katt. Omsider så hun at Luc Sanchis rakte fram porteføljen hennes som hun antagelig hadde sluppet ned på gulvet ved siden av skrivebordet. Hun rødmet forlegent. Hun hadde ikke lagt merke til det engang. Hun snappet den til seg og så opp på ham. Tvang fornuften fram.

– Jeg beklager at jeg ikke kan få deg til å revurdere investeringsplanene dine. Ha en fortsatt god dag, mr Sanchis, sa hun stivt.

– Ikke noe å beklage seg over. Det var sannelig … interessant å møte deg, sa han i et tonefall hun ikke helt klarte å tolke.

Interessant. Han kunne like gjerne ha klappet til henne. Hun befant seg så langt bort fra verdenen denne mannen levde i som det overhodet var mulig å komme. En verden som garantert inneholdt sensualitet og vakre kvinner. Hun kjente den bitre smaken av nederlag i munnen, men hun kunne ikke tenke på dette nå. Ikke nå som hun sto rett foran ham.

Hun snudde seg og gikk mot døren. Den var tung. Først da den slo igjen bak henne torde hun å puste igjen. Hun var svimmel etter å ha holdt pusten så lenge.

Jesse nikket til sekretæren. Da heisdørene gled igjen og heisen suste nedover gikk det opp for henne hva som akkurat hadde skjedd og hva alt dette innebar.

*

Luc ble stående og stirre på den lukkede døren uvanlig lenge. En behagelig duft kilte neseborene hans, og han innså at det var duften av henne. Den var både frodig og sexy og sto i sterk kontrast til den stive, anstrengte utstrålingen hennes. Allikevel var det noe ved denne strikte, lille kvinnen som vekket et merkelig begjær i ham.

Luc rynket pannen og kikket ut gjennom de store panoramavinduene. Jesse Moriarty var virkelig et mysterium. Hvorfor ville hun på død og liv hindre ham i å investere i O’Brien Construction? Hva var det dette handlet om egentlig?

Sekretærens stemme på interntelefonen avbrøt tankene hans.

– Luc, alt er klart for videokonferansen i New York. De venter på deg.

Luc snudde seg og gikk mot skrivebordet. – Takk, Deborah. Gi meg ett lite minutt bare.

Han kom til å tenke på måten Jesse Moriarty hadde rykket hånden til seg på da den møtte hans. Hun måtte være lesbisk, tenkte han. Noe i ham mislikte den tanken sterkt, men han tvang seg til å tenke på noe annet. Nå var videokonferansen det eneste han skulle tenke på.

*

Jesse satt med bena godt trukket oppunder seg i lenestolen i den store toppleiligheten. Utsikten her lignet den fra Luc Sanchis’ kontor, med god oversikt over London sentrum. Hun hadde byttet klær til et par behagelige joggebukser, topp og kasjmirgenser. Hun holdt begge hendene rundt en stor kopp te. Det eneste lyset i leiligheten kom fra kjøkkenlampen, ellers var det mørkt.

Vanligvis elsket Jesse kvelder som dette. De var beroligende. De fikk henne til å tenke på hvor langt hun hadde kommet her i livet. Fra tilværelsen som et ensomt, sørgende barn til en voksen kvinne, sjef for et selskap verdt mange millioner og utnevnt til Årets Entreprenør av finansverdenen.

Hun hadde vært en rasende, ung kvinne som visste hva smerte var. Hun hadde oppdaget at hun kunne rømme fra virkeligheten gjennom å konsentrere seg om skolen i stedet. Det gav henne ingen venner, men gradvis hadde hun staket ut sin egen vei og klarte å kjempe seg til et universitetsstipend.

Alt hatet hadde utviklet seg litt etter litt til en ambisjon, et ønske om å kunne stå foran faren og la ham forstå at hun var hjernen bak hans undergang. Han skulle få vite at hun ikke hadde glemt. At han ikke kunne rømme fra gamle synder. Moren hennes kunne vært reddet hvis hun bare hadde fått medisinsk behandling i tide, men faren hennes hadde vært for full og selvopptatt til å bry seg. Han kunne like gjerne ha drept henne egenhendig.

Jesse strammet grepet rundt tekoppen. Hun tenkte tilbake på uken før, da hun hadde stått ansikt til ansikt med faren. Det var andre gang hun hadde truffet ham siden hun var liten. Første gang var på festen året før, der hun traff Luc Sanchis første gang. Synet av faren den kvelden var et sjokk, og hun hadde innsett at hun måtte være bedre forberedt når hun skulle konfrontere ham.

Helt fram til uken før hadde faren hennes ikke en anelse om at JM i JM Holdings sto for Jesse Moriarty. Det gjorde henne kvalm da hun innså at hun hadde arvet øyenfargen hans, men han hadde ikke kjent henne igjen. Hun hatet at det såret henne.

Han hadde bare bablet videre om at han trengte en solid investor for å holde seg flytende. Møtet vekket til liv alle gamle, horrible minner hos henne. Hvordan han ravet over henne, svettende. Et belte med hennes blod på i hånden.

Da han til slutt skjønte hvem hun var, reiste han seg og stirret på henne med små, onde øyne og snerret: – Ikke kom her og si at dette er et forsøk på en eller annen idiotisk hevn. Har du ligget våken på nettene og drømt om dette øyeblikket kanskje?

Jesse rødmet, for det var jo akkurat det hun hadde. Det var det eneste som hadde holdt henne gående gjennom alle ensomme år. De lange, endeløse månedene av sorg etter morens død. Alle år i mislykkede fosterhjem. En verden som var utelukkende ugjestmild, utrygg og skremmende.

– Du er patetisk, hveste han. – Like patetisk som moren din var naiv. Jeg burde ha tvunget henne til å kvitte seg med deg mens jeg hadde sjansen, men hun tryglet om å få beholde deg. Og dette er takken jeg får?

– Dette øyeblikket er bare kronen på verket av alt jeg har gjort for å ødelegge deg. Ingen kan hjelpe deg nå, og jeg akter å bevitne hvert eneste skritt du tar på veien mot ruin og evig glemsel.

Jesse skalv ved tanken på den ettermiddagen. Hun ville så gjerne føle noe som lignet triumf, noe som kunne bryte igjennom nummenheten. Men det var håpløst. Det eneste hun kjente nå, var frykt.

Hun satte fra seg tekoppen og gikk bort til vinduet. Hun lente seg mot glasset. Det tykke glasset mellom henne og byen utenfor. Det var ironisk. Hele livet hadde hun følt seg avskjermet fra omverdenen.

Hun så speilbildet av leiligheten bak seg. En altfor tydelig refleksjon av privatlivet hennes. Selv om hun hadde kjøpt den for over tre år siden, eide hun kun en seng, en lenestol og et kjøkkenbord. Hun hadde ikke kjøpt seg noe, hadde ikke klart å skape seg et hjem. Hun kjente seg ikke trygg. Verden kunne plutselig vende henne ryggen og frarøve henne alt.

Det eneste hun var sikker på, var at ingenting var sikkert. Hver gang hun hadde stolt på en sosialarbeider, hadde de byttet jobb. Hver gang hun hadde følt seg trygg i et fosterhjem, hadde hun blitt flyttet. Det var lenge siden hun hadde lært seg at den eneste hun kunne stole på, var seg selv. Tilværelsens eneste faste holdepunkt var hatet til faren.

Hun hadde ingen nære venner eller noe sosialt liv. Én gang hadde hun latt seg forføre fordi hun så sårt trengte menneskelig nærhet og ømhet. Men hun hadde følt seg som en isklump da de elsket. Totalt uberørt.

– Det er sant som de sier. Du er en maskin, hadde han sagt etterpå.

Jesse hadde voktet seg vel for å gjøre den samme tabben igjen. Etter dette hadde hun fokusert på to ting; jobb og på å gi faren den straffen han fortjente.

Og nå, endelig, kunne hun se lyset i enden av tunnelen. En mulighet til å la fortid være fortid og begynne å leve. Hun rynket pannen. Eller mer nøyaktig; hun hadde sett lyset i enden av tunnelen før den bredskuldrede Luc Sanchis kom og skygget for.

Tanken på at faren hennes kunne bli reddet og nå nye høyder ved hjelp av pengene til Luc Sanchis var uutholdelig. Og ikke nok med det. Nå som hun hadde avslørt seg selv for faren, kom han til å være ute etter henne.

Hun hadde forberedt seg i en evighet. Hun visste hvor farlig faren var, så hun hadde tatt alle forhåndsregler og ikke overlatt noe til tilfeldighetene. Han var råtten inn til beinet, og de eneste grunnene til at han fortsatt var en fri mann, var flaks, tvilsomme kontakter og en enorm formue. Men nå som han ikke lenger hadde en stor formue å gjemme seg bak, var det bare et tidsspørsmål før alt krakelerte.

Selv om Jesse hadde sin egen personlige agenda mot faren, hadde privatdetektivene hun hadde leid i tillegg oppdaget grotesk korrupsjon og en grådighet hun aldri hadde sett maken til. Saken hadde vokst til noe stort som strakte seg langt utenfor det som handlet om henne og moren. Hennes egen historie var bare en av mange triste skjebner i kjølvannet av denne kyniske mannen.

Alt Jesse hadde måttet gjøre, var å gå  fullt lovlig og systematisk til verks. Opp igjennom årene hadde hun kjøpt aksjer og eiendeler i de ulike konsernene hans under forskjellige navn. Hun hadde sakte, men sikkert svekket ham.

Han hadde dessuten nok av fiender som hadde vært mer enn glade for å kunne hjelpe til i prosessen. Hun hadde bare dyttet det hele i gang. Og allikevel så det altså ut til at alt var ødelagt og at Luc Sanchis kom til å kjøpe ham ut.

Hun kunne ikke gi opp nå, ikke når hun hadde kommet så langt. Hun måtte hindre Luc Sanchis i å gjennomføre avtalen.

Hun skalv lett bare ved tanken på denne store, muskuløse mannen. Han kom til å bli vanskelig å beseire. Han kunne knuse henne hvis han ville, så lett som ingenting. Men hun måtte ta sjansen.

*

Luc var distré og irritert. Og forferdelig trøtt. Han dro en hånd over ansiktet. Nå hadde han vært våken nesten et døgn i strekk for å se til at avtalen med O’Brien ikke inneholdt noen smutthull som kunne sette ham i knipe. Den tette londontrafikken hjalp ikke på humøret. Den eneste trøsten var at han i alle fall ikke trengte å bekymre seg for ikke å rekke flyet. Han hadde bestilt et privatfly som skulle frakte ham til møtet i Sveits.

Han hadde truffet JP O’Brien dagen før, og til tross for at O’Brien åpenbart var desperat, hadde Luc insistert på ti dagers betenkningstid før de skrev under kontrakten. Ti dager var absolutt siste frist for å betale inn til banken. Det passet Luc bra. Han ville se O’Brien nervøs og desperat. Han ville være O’Briens siste håp.

Han smilte lurt for seg selv. Trøttheten var verdt det, tross alt. Han hadde sørget for at ingen kunne by over ham. Denne gangen skulle O’Brien bli hans.

Men tanken på O’Brien ledet ham raskt videre til et annet minne, nemlig Jesse Moriarty på kontoret hans en uke i forveien. Han rynket pannen. Han ville ikke tenke på henne, men den spede, vevre skikkelsen hennes smøg seg inn i tankebanene hans. Hun var der, helt klart og tydelig. Det gikk en iling gjennom kroppen hans.

Det måtte være fordi han assosierte henne med O’Brien. Men det fantes heldigvis ikke en sjanse i havet for at hun kunne slå ham ut nå. Hvis O’Brien fikk et annet bud, ville Luc få vite det med en gang. O’Brien var grådig og desperat og satte gladelig to investorer opp mot hverandre.

Men til hans store irritasjon vandret tankene hans stadig vekk tilbake til Jesse Moriarty. Han hadde prøvd å skaffe seg litt informasjon om henne, men hun hadde vist seg å være nærmest håpløs å få noe grep om. Det eneste han hadde klart å finne, var noen ubekreftede opplysninger om at hun hadde vokst opp i fosterhjem. Kanskje hun var foreldreløs? Det irriterte ham bare enda mer at det fikk ham til å tenke på hvor sårbar hun virket. Til tross for hvordan hun hadde stormet inn på kontoret hans og avkrevet ham for svar. Han måtte innrømme at det var lenge siden noen hadde hatt mot til å gjøre det. Og det hadde ikke bare vært en ubehagelig opplevelse …

Han sukket lettet da han oppdaget at de endelig var ute på motorveien. Jo fortere han kom om bord på flyet, desto bedre. Det kom til å gi ham et velkomment avbrekk fra tankene på den lille kortklipte alven. I samme øyeblikk ringte telefonen hans, og han smilte lurt da han så navnet på displayet.

– Hei, kjære … Hvordan står det til? svarte han med hengiven stemme.

*

Etter noe som virket som en evighet, våknet Luc og følte seg ekstremt groggy. Han åpnet øynene og myste mot det skarpe sollyset som flommet inn gjennom det lille vinduet ved siden av ham. Det var stille rundt ham, men han kunne høre bølgeskvulp og måkeskrik i det fjerne. Flyet hadde tydeligvis landet, men han så ikke spor av verken piloten eller flyverten.

Han husket at han hadde snakket i telefonen da han gikk om bord i flyet, og at flyverten gav ham en kopp kaffe som han slukte i grådige slurker for å bli litt piggere. Han hadde drukket to kopper, og deretter husket han ingenting. Det var merkelig. Han hadde jo planlagt å jobbe hele reisen.

Han så seg omkring. Alle eiendelene hans var borte. Laptopen, telefonen, kofferten. Han kikket ut gjennom vinduet og med ett slo det ham. Det han så var alt annet enn sveitsiske fjell. Dette var helt andre breddegrader.

Luc løsnet setebeltet og reiste seg. Han ristet på hodet før han gikk mot den åpne døren og tok et skritt ut i det intense sollyset. Det var varmt. Dette var definitivt ikke Sveits. Foran ham så han vann, et glitrende hav … Var det Middelhavet?

En liten Jeep sto parkert i nærheten av flyet. Det sto noen ved siden av bilen. En slank, liten skikkelse med rødblondt hår, bleke jeans, joggesko og hvit skjorte. Mørke solbriller skjulte øynene han viste så altfor godt hvordan så ut.

Luc gikk sakte ned flytrappen. Dette var virkelighet. Det var ikke en drøm eller hallusinasjon. Og han skjønte at den lille kvinnen som sto der med armene i kors, ene og alene hadde skylden for at han ikke var der han skulle ha vært.

Å storme inn på kontoret hans og kreve svar var én ting. Men dette var noe ganske annet. Tanken på at han hadde undervurdert en kvinne for andre gang i sitt liv, gjorde ham rasende. Ingen gjorde noe slikt som dette mot ham. Ingen.

Så fort han hadde satt føttene på bakken, kom flyverten til døråpningen for å heise opp trappen og lukke døren. Luc gikk mot Jesse Moriarty og stoppet rett foran henne. Han ruvet over henne.

– Jaha, ms Moriarty. Morsomt å møte deg her. Har du tenkt å fortelle meg hvor jeg er? spurte han sammenbitt.

Han så at hun svelget nervøst. Hun var tydeligvis ikke så rolig og selvsikker som hun ville gi inntrykk av.

– Hellas, svarte hun til slutt. – Dette er en privat øy som jeg leier.

– Herlig. Og du ville altså ta meg med hit på ferie?

Jesse svarte ikke med en gang. – Hvis jeg hadde visst hvor desperat du var etter selskap, er jeg sikker på at vi kunne kommet til enighet om noe, la han spydig til.

Han så at hun rødmet. – Det er ikke derfor du er her, sa hun skarpt.

Han tok et skritt nærmere og grep fatt i armen hennes. Solbrillene hennes gled av da han ristet i henne. Store, grå øyne stirret forskremt opp på ham.

– Nå? Har du tenkt å si meg hva i huleste jeg gjør her?

– Jeg … Hun nølte. – Jeg har kidnappet deg, presset hun fram.




TREDJE KAPITTEL

Han holdt henne så hardt i armen at det gjorde vondt, men hun nektet å vise det. Hun så inn i de lynende, mørke øynene og la for første gang merke til at han hadde uvanlig lange øyevipper. Hun blunket. Dette var galskap! Hun hadde akkurat kidnappet en av verdens mest innflytelsesrike menn og det hun tenkte på var øyevippene hans?

Hun vred seg løs. Han fortsatte bare å stirre på henne. Frykten slo henne med ett. Han så ok ut nå, men hva om han var allergisk mot …?

– Jeg antar du fikk dem til å helle noe i kaffen min? Stemmen hans var hard og kald.

Hun rødmet igjen. Hun så flyet på den andre siden av rullebanen nå.

– Jeg ba dem helle i et urtebasert sovemiddel i kaffen din. Håpet var at den skulle gjøre deg for søvnig til å legge merke til kursendringen og gi dem tid til å ta tingene dine. Vi visste ikke at den skulle sette deg helt ut av spill.

Det måtte ha vært fordi han var så ekstremt trøtt i utgangspunktet, tenkte han surt.

Han hørte duren fra flymotoren bak seg. Han snudde seg og så hvordan det satte opp farten bortover rullebanen. Luc ble bare stående, helt perpleks. Han innså at dette var første gang på veldig lenge at saker og ting ikke hadde gått som planlagt i det ellers så velorganiserte livet hans. Men følelsen av vantro blandet seg med noe annet, noe mye mer tvetydig.

Flyet suste forbi ham og pisket opp en varm vind etter seg. Han ble stående og se idet det lettet og steg mot himmelen.

Den tvetydige fornemmelsen forduftet raskt da alvoret i situasjonen sank inn. Han så ned på Jesse Moriarty. Det knøt seg et sted langt inni ham når han så den lille, spinkle kroppen. Vinden hadde rufset til den kortklipte frisyren og gjorde henne mer sexy. Så kom han til å tenke på hvor arrogant hun hadde oppført seg på kontoret hans uken før. Han la armene i kors og merket at sinnet i ham vokste seg sterkere.

*

Jesse svelget tungt. Blikket hans var uforsonlig. Kaldt. Jesse visste at hun nå hadde skaffet seg ytterligere en fiende.

Lyden av flyet forsvant sakte, men sikkert i det fjerne. Snart var det bare summingen fra søvnige insekter som brøt den trykkende stillheten rundt dem.

– Du er klar over at du risikerer åtte år i fengsel for dette stuntet her? Stemmen hans dirret.

Jesse nikket langsomt. Hun hadde tenkt igjennom alle mulige konsekvenser. Men det viktigste var å hindre at Luc Sanchis reddet skinnet til faren hennes. Det var det eneste som virkelig spilte noen rolle.

– Jeg vet hva jeg gjør, sa hun, like mye til seg selv som til Luc.

Han sto der urørlig med sammenbitt mine.

– Hvor er tingene mine? Laptopen, telefonen … passet?

– De er på et trygt sted, skyndet hun seg å si. – Du får dem tilbake når du reiser.

– Og når blir det? spurte han hatsk.

Det snørte seg sammen i halsen hennes. – Når fristen for å avslutte forhandlingen med O’Brien har gått ut.

Luc svaiet bakover. Sinnet grep tak i ham med fornyet styrke. For første gang i sitt liv var han fristet til å ty til vold.

Han tok et skritt tilbake, trakk pusten dypt et par ganger og ristet på hodet.

– Helt utrolig … Er han virkelig verdt så mye for deg?

Jesse var fast bestemt på dette. Ingen flere hadde tilbudt seg å redde O’Brien, og hvis hun kunne holde Sanchis unna til fristen gikk ut, ville faren raskt forvandles til et synkende forretningsskip ingen var interessert i å ha med å gjøre. Han hadde slitt lenge og Jesse visste at så fort noen begynte å gå forretningene hans nærmere etter i sømmene, ville korrupsjon og bedrageri komme for en dag. Sannsynligvis kunne han vente seg en lang fengselstraff.

– Ja, svarte hun bestemt. – Jeg vil ha ham.

Luc Sanchis tok et skritt nærmere igjen, og Jesse tok automatisk et skritt bakover. Hun hatet seg selv for å vise seg så svak.

– Du har gjort en stor tabbe ved å ta opp kampen mot meg når det gjelder dette.

Jesse rettet seg i ryggen og stirret rett inn i de mørke øynene hans.

– Jeg gav deg muligheten til å trekke deg, men du tok den ikke, sa hun bestemt.

Luc Sanchis kom enda nærmere. Duften av ham distraherte henne.

– Det eneste du har gjort, er å skaffe deg selv en fiende for livet. Når jeg er ferdig med deg, skal du være glad hvis du får jobb på en internettkafé.

Luc tok gladelig imot det intense raseriet han nå følte. Det distraherte ham og hindret ham i å tenke på hvor tiltrekkende Jesse Moriarty var, selv nå som hun hadde kidnappet ham. Hvor lenge hadde han ikke drømt om den dagen han skulle ha O’Brien i sin hule hånd. Nå sørget denne kvinnen for at mange års hardt arbeid var helt bortkastet.

Luc snudde seg rundt og dro fingrene gjennom håret. Han ville kjøre knyttneven inn i noe hardt. En vegg. Men det fantes ingen vegger i sikte. Bare luft og stillhet.

Han vred seg rundt igjen. – Hvor i huleste er vi? Og ikke kom drassende med «en gresk øy» igjen.

Jesse bet seg så hardt i leppen at hun kjente blodsmak. Det var tydelig at han var sint nå. Han så ut til å ville slå til noe. Eller noen. Hun tenkte seg om en kort stund. Det var jo ingenting han kunne gjøre med det nå, så hun kunne like gjerne si det som det var.

– Vi er på en liten, ubebodd øy som heter Oxakis. Den er en av øyene lengst ut i den greske øygruppen.

– Så praktisk.

Praktisk var ordet, tenkte Jesse. Like praktisk som at personen hun hadde leid huset av, var mer enn gjennomsnittlig opptatt av sikkerhet. Det var det eneste huset på øya, og det var omringet av et gigantisk gjerde og alarmsystem. Det var på høy tid å få Luc Sanchis dit så hun kunne vite hvor hun til enhver tid hadde ham.

Jesse gikk tilbake til bilen. Luc Sanchis ble bare stående og stirre på henne. Jesse kjente panikken stige igjen. Hvis hun skulle tro det hun hadde lest, var denne mannen en av planetens mest skruppelløse. Hun hadde kommet over den skandaløse historien om hvordan han en gang hevnet seg på en ekskjæreste som bedro ham gjennom å ødelegge ryktet hennes i offentlighetens lys så hun til slutt kollapset. Luc Sanchis var ikke en du begynte å bråke med uten videre.

Og allikevel var det akkurat det hun hadde gjort.

Han fulgte ikke etter henne til bilen, og det gjorde henne en smule desperat. Fysisk hadde hun ingenting å stille opp med mot denne mannen.

– Det finnes ikke noe annet på denne øya enn huset vi skal til. Du kan bli her hvis du vil, men det blir lenge å vente og ganske kaldt om natten, ropte hun og hørtes spydigere ut enn hun hadde tenkt.

Hun så hvordan han knyttet nevene. Den mørke skikkelsen hans smeltet sammen med de røffe klippene i bakgrunnen. Han ble stående en stund før han rev seg hissig i håret og snerret: – For helvete heller, Moriarty.

Han røsket av seg jakken før han løsnet slipset og den øverste skjorteknappen. Deretter gikk han til passasjersiden og dumpet ned i setet.

Jesse tørket av de svette håndflatene på jeansen, plukket opp solbrillene og åpnet sin egen dør. Hun håpet inderlig at han ikke la merke til hvor mye hun skalv på hånden da hun satte nøkkelen i tenningen. Hun trakk pusten dypt noen ganger før hun svingte ut på den smale veien som skulle ta dem til villaen på den andre siden av øya.

Luc klamret seg til håndtaket over døren. Jeepen føltes som en fengselscelle, delvis fordi han ikke kjørte. Han hatet å være passasjer med mindre han satt i baksetet av en taxi. Han rykket til hver gang Jesse giret. Jeepen var ny og eksklusiv, men det var allikevel dårlig plass til bena. Det irriterte ham dessuten at han ikke kunne la være å se på bena hennes, som var nesten helt utstrakte for at hun skulle nå pedalene.

Hun var som en dokke. Han forestilte seg at han kunne ta rundt hele låret hennes med én hånd. Hendene hennes så ekstra små ut mot det store rattet. Hun hadde opprullede bluseermer som blottla de smale armene.

Luc vred seg sakte, nesten umerkelig mot henne, for å kunne studere henne bedre. Den øverste bluseknappen var åpen, og han kunne se den lange, slanke halsen hennes. Sikkerhetsbeltet som presset mot overkroppen hennes, framhevet de små brystene.

Plutselig vred hun på hodet og stirret mistenksomt på ham.

– Hva ser du på?

Han lot blikket gli opp mot ansiktet, de rødmende kinnene og de mørke øynene. Hun hadde fyldige lepper, spesielt underleppen. Det kilte underlig i magen. Han bannet stille og stirret forover igjen.

– En rømningsvei, mumlet han surt og prøvde å overbevise seg selv om at denne besettelsen av henne bare var en følge av den ekstreme situasjonen han befant seg i. Han la armene i kors, lente seg tilbake og kikket på den sammenbitte profilen hennes.

– Jeg er ventet til et møte i Sveits. Folk der lurer antageligvis på hvor jeg er allerede nå. Teamet mitt kommer til å sette i gang en etterforskning i løpet av dagen.

Jesse holdt hardere i rattet. Hun fikk øye på de store metallportene til villaen og pustet lettet ut. Hun ville virkelig ikke være nødt til å fullføre denne samtalen i en trang bil. Dessuten måtte hun konsentrere seg om kjøringen. Hun lot som om hun ikke hørte ham. Så snart de hadde passert porten, trykket hun på en knapp i Jeepen, og i speilet kunne hun se at porten gled igjen. Endelig følte hun seg en smule tryggere.

Villaen lå på en høy klippe med utsikt mot havet. Veien opp mot huset var stupbratt og på begge sider av den sto tett i tett med rosa og lilla blomsterbusker. Huset som lå foran dem, var et imponerende eksempel på gammel, klassisk arkitekturkunst. Første etasje i det toetasjes huset hadde tre store franske vinduer som ledet til en stor uteplass. Huset var malt i en varm kremfarge og hadde et tradisjonelt tak i terrakotta.

Det knastret i grus under bildekkene. Jesse kjørte hele veien opp til hoveddøren. Vakre, frodige blomster vokste overalt. Men Jesse hadde annet å tenke på enn de vakre omgivelsene.

Hun stoppet rett foran døren og skrudde av motoren.

– Hva er dette? Ingen butler som hilser oss velkommen og åpner døren for oss? sa Luc spydig.

– Det er ingen andre enn oss her, sa hun kort og skyndte seg ut av bilen.

Han gikk ut han også. Jesse låste bilen og stappet nøkkelen omhyggelig i lommen. Luc Sanchis studerte bevegelsene hennes nøye.

– Nå? Du har fremdeles ikke svart meg på spørsmålet mitt. Hva har du tenkt å gjøre når sikkerhetsteamet mitt lokaliserer GPS-signalene fra mobilen min og sporer den hit? Han kastet et raskt blikk på klokken. – Jeg gjetter at de er her hvert øyeblikk.

Jesse sukket lettet over at hun hadde hatt tid til å lagre alle eiendelene hans i en sikkerhetsboks som nå lå trygt gjemt i Jeepen.

Hun så opp på ham. – Jeg har koblet fra GPS-en på både telefonen og laptopen din. Det er ikke mulig for noen å spore deg til dette stedet på noen annen måte. Og jeg hacket meg inn på e-posten din og sendte e-post til assistenten og sikkerhetsteamet ditt om at du har endret planene dine. Jeg skrev at du ikke under noen omstendigheter ville forstyrres, og at de skulle vente på at du tar kontakt med dem.

Jesse kunne se hvordan det nesten gikk rundt for ham, hvordan han prøvde å forstå hva det hun sa egentlig innebar. Han kom nærmere, sintere enn noen gang.

– Du er den eneste i verden som kan gjøre noe sånt fordi det var du som fant opp softwaren.

Jesse svelget tungt. I en annen sammenheng ville hun kanskje følt seg stolt, men ikke nå. Nå ble hun bare mer nervøs.

– Ja, svarte hun kort.

Han kom til å eksplodere nå, det var hun sikker på. Hun fortsatte å snakke, nesten mest for å distrahere ham. – Jeg vet at du er kjent som en som plutselig endrer planer. Så jeg tror ikke teamet ditt blir så veldig overrasket over denne endringen.

Hun så at han ble varm i kinnene. Han skar tenner. Stemmen hans var myk, men hun lot seg ikke lure. Hun så hvor sint han egentlig var.

– Du ser ut til å ha tenkt på det meste du. Så langt.

– For de neste ti dagene. Jeg har … Du har allerede sendt informasjon til O’Brien om at du trekker deg fra avtalen.

– Kidnapping, hacking, identitetstyveri … Listen begynner å bli lang, ms Moriarty. Og alt dette bare fordi du vil være den som redder O’Brien fra undergangen.

Nei! ville hun skrike. Jeg vil være den som sender ham ned i avgrunnen. For godt!

Hun trakk forsiktig på skuldrene. Det harde, følelsesløse blikket hans skremte henne.

– Kvinner som deg gjør meg kvalm, utbrøt han plutselig med avsky i stemmen. – Du er mer skruppelløs enn noen mann. Jeg skal vedde på at du kunne solgt et familiemedlem for å få viljen din igjennom i denne saken.

Jesse merket ikke selv hvor blek hun ble eller hvordan Luc Sanchis plutselig gransket henne. Raskt tok hun et skritt bakover. Det sjokkerte henne at han hadde truffet spikeren på hodet så fort. Det var på grunn av den forræderske familien hennes de var her nå. Det var den som var grunnen til at hun hadde kjent den virkelige betydningen av skruppelløs på kroppen.

– La meg vise deg rundt i huset.

Luften dirret av spenning mellom dem, men hun visste at Luc Sanchis innså at han ikke hadde noe annet valg enn å gjøre som hun sa.

Husets interiør var gjennomgående hvitt med steinvegger og lyse, komfortable møbler. Gulvet i den store gangen var i marmor, men resten av rommene i underetasjen hadde tregulv, dekorert med orientalske matter. Det var hjemmekoselig og det var tydelig at eierne, den greske milliardæren Alexandros Kouros og kona Kallie, hadde innredet huset med omsorg.

Jesse hadde gjort forretninger med Kouros noen år tidligere. Han hadde fortalt henne om huset på øya og sagt at hvis hun noen gang følte for å komme seg vekk en periode, måtte hun bare si fra. Hun hadde takket høflig nei. Ferie var ikke noe hun pleide å bry seg med.

Men hun hadde kommet til å tenke på øya igjen da hun la planer for hvordan hun skulle hanskes med Luc Sanchis og hvor hun skulle fly ham.

Hun viste vei inn til en overdådig stue med bokhyller fra gulv til tak og en salong med sofa og lenestoler.

– Dette er stuen. Det er TV og DVD-spiller i skapet der …

– Mener du å si at jeg får bevege meg fritt rundt i dette huset? Har du ikke tenkt å låse meg inn på kvisten med en bolle grøt?

Jesse visste ikke helt hvor hun skulle gjøre av seg. All denne svarte humoren overrasket henne en smule. Hun var vant til at milliardærer og industrikjemper ble rasende når ting ikke gikk som de hadde tenkt. Luc Sanchis var riktignok sint, men ikke ubehagelig. Det virket snarere som om han holdt igjen og bare ventet på å kunne slå til når hun minst ante det.

Men hun hadde ikke tenkt til å gå i fella og bli selvtilfreds eller triumferende. Luc Sanchis var overnaturlig smart og listig. Hun stolte ikke et sekund på at han ikke allerede holdt på å legge en slagplan for hvordan han kunne manipulere seg bort derfra.

Hun snudde seg og stirret på ham. Nok en gang ble hun slått av hvor ruvende og sterk han så ut. Hun likte ikke at det fikk henne til å føle seg svak. Han måtte da skjønne hvor nytteløst et rømningsforsøk ville være?

– Eiendommen er omgitt av et strømgjerde med infrarøde sensorer og alarm. Fly er den eneste måten å komme seg bort fra øya på.

Det var ikke helt sant. Det lå et lite båthus med en motorbåt i på sørspissen av øya. Han stirret vantro på henne mens han la armene i kors.

– Jeg er en proff svømmer, sa han selvsikkert.

Hvorfor blir jeg ikke overrasket? tenkte Jesse surt.

Hun la armene i kors hun også. – Dette er farlige farvann. Strømmene her er veldig kraftige. Jeg har sjekket værmeldingen, og det er storm i vente. Det spiller ingen rolle hvor god du er til å svømme, du vil ikke ha en sjanse.

Luc kastet et blikk ut gjennom det åpne vinduet med de hvite gardinene som bølget sakte i vinden. Utsikten var idyllisk og været vakkert. Men han visste altfor godt, som den erfarne seileren han var, hvor raskt været kunne slå om på sjøen.

Han møtte blikket hennes igjen. De alvorlige, grå øynene. Hvorfor så alvorlig? Han ristet på hodet og jaget tanken bort.

– Hvordan fikk du overtalt piloten min til å endre kurs? Han snakket i telefonen da han gikk om bord på flyet og snakket nesten helt fram til de lettet. Det måtte utvilsomt ha gjort det lettere for dem å gjennomføre alt de hadde planlagt.

Jesse kikket ned et øyeblikk og rødmet. – Jeg … eh … jeg sendte ham en e-post også. Fra deg. Jeg skrev at du ville endre flyruten. Og at du ikke ville diskutere det om bord fordi reisen var av en romantisk karakter.

Hun så opp på ham igjen. – Jeg inngikk en egen avtale med flyverten og betalte ham for å gi deg sovemedisinen. Han tok vare på tingene dine også. Hun ble stille et øyeblikk før hun tok seg sammen og fortsatte. – Jeg skrev at du ville gi lyd fra deg når du ville booke en returreise herfra.

Luc bet tennene så hardt sammen at det gjorde vondt. Hun hadde rett og slett gjort om hele skjemaet hans. Og hvem ville mistenke at e-postene ikke kom fra ham, han som hadde den beste sikkerhetssoftwaren i verden? Hun hadde rett, personalet hans var vant til at han fikk innfall og gjorde plutselige endringer. Hun hadde tydeligvis sendt av gårde alle brev i siste liten og formulert dem på en sånn måte at det ikke fantes rom for diskusjon eller dialog. Akkurat slik han pleide å gjøre når han var stresset og ville jobbe i fred.

Jesse visste ikke hva han tenkte akkurat nå, men hun var sikker på at det ikke var noe vakkert og at han hatet henne intenst. Hun begynte å gå sakte mot trappen som ledet opp til andre etasje. Etter et par lange sekunder hørte hun at Luc sukket og kom etter henne.

Trappen endte i en korridor med to fløyer. Jesse stoppet foran en åpen dør og tok et skritt til siden så Luc kunne se inn.

Det føltes for rart å ta i bruk eiernes eget soverom, så hun hadde plukket ut det nest største til Luc og et litt mindre til seg selv. Hun følte seg mer hjemme i litt nøkterne omgivelser. Skjønt, nøkternt i dette huset var ensbetydende med en gigantisk seng og plysjtepper. Det gigantiske badet som tilhørte rommet hennes, hadde et stort, dypt badekar og en balkong med utsikt over Middelhavet.

Hun gikk inn på rommet hun hadde valgt ut til Luc. Føttene hennes sank lydløst ned i det myke vegg-til-vegg-teppet. Utsikten fra dette rommet var enda mer spektakulær enn hennes.

– Dette er soverommet ditt. Det har et eget bad som inneholder alt du trenger, sa hun raskt.

Hun nærmest hoppet til da Luc Sanchis fulgte etter henne inn på badet og inspiserte hyllene og alle toalettartiklene. For bare et øyeblikk siden virket rommene enorme, men nå var situasjonen mer klaustrofobisk. De store hendene og fingrene hans fikk alt han tok på til å virke smått.

Hun rygget ut av badet og la merke til at han hadde slengt fra seg jakken og slipset på sengen. Hun skyndet seg å se en annen vei.

I stedet gikk hun mot døren inn til et stort walk-in klesskap. Hun fornemmet Luc Sanchis rett bak seg, og hun hatet den lille skjelvingen, dette noe, som han lokket fram i henne.

Hun åpnet døren og pekte på et stort utvalg av klær. Dresser, bukser, sko, pyjamaser. Luc Sanchis kikket inn, åpnet munnen og lukket den igjen uten å gi fra seg en lyd. Øynene hans lynte.

– Jeg trodde kanskje du var lesbisk, men tydeligvis ikke. Disse tilhører vel den forrige gigoloen du slepte med deg hit, sa han syrlig.

Jesse rødmet verre enn noen gang. Trodde han at klærne tilhørte en elsker? Hun kunne ha ledd høyt  hvis hun hadde vært i litt bedre humør. Og det gjorde henne nedstemt, ja, nesten litt såret at han hadde gått ut ifra at hun var lesbisk.

Luc betraktet henne. Hun så mest av alt sjokkert ut. Var hun virkelig så prippen? Det overrasket ham en smule. Men så kom han til å tenke på den stramme, formelle stilen hun hadde da hun besøkte ham på kontoret. Han likte ikke den merkelige, gnagende fornemmelsen han fikk når han tenkte på at disse klærne tilhørte en annen mann.

– De er helt nye og kun dine, sa hun anstrengt. – Jeg visste at møtet ditt skulle vare bare noen timer og at du ikke hadde klær med deg, så jeg bestilte noen.

Luc gikk inn i garderoben og kjente med fingrene på et par av plaggene. Det var nok klær for ham en hel måned uten at han trengte å vaske.

– Mr Sanchis, begynte Jesse nølende. – Jeg vet at jeg har tatt deg med hit mot din vilje, men du skal få reise herfra så fort jeg vet at du ikke kan redde avtalen med O’Brien …

Med håp i stemmen fortsatte hun: – Hvis du er villig til å skrive under på en kontrakt om at du gir opp O’Brien, kan jeg ordne et fly eller et helikopter hit i løpet av en time.

Luc kjente på stoffet i en svart dressjakke. Han så opp på henne.

– Aldri i livet.

Han snudde seg og så på klærne som hang på rekke og rad igjen. Irriterende nok var alle i rett størrelse.

– Ikke kom og fortell meg at du har hacket deg inn hos min personlige assistent for å finne ut av klesstørrelsen min også?

Jesse vred på seg.

– Det var ikke vanskelig å finne den informasjonen. Jeg ville sørge for at oppholdet ditt ble så behagelig som mulig, mr Sanchis.

Luc slapp jakken og gikk mot Jesse. Han lente den ene hånden mot dørkarmen, rett over hodet hennes. Øynene hennes ble større. Hun rødmet og  pustet raskere. Interessant. Til sin store ergrelse kjente han hvordan han selv gjorde det samme

Luc lot armen gli ned. – Jeg tror vi har passert formelle høflighetsgrenser for lenge siden og kan tiltale hverandre med fornavn nå, synes du ikke? sa han bryskt. – Jeg heter Luc.

Jesse kjente seg svimmel. Det var ubehagelig og overveldende å ha ham så nær seg. Det knøt seg i hele kroppen, samtidig som noe i henne liksom smeltet, var nær ved å gi etter. Brystvortene hennes var stive mot den tynne blondebehåen.

Før hun rakk å reagere, presset han seg forbi henne ut gjennom døren. Jesse fulgte etter.

– Hvor skal du?

– Finne en telefon å ringe noen så jeg kan komme meg bort fra deg og denne gudsforlatte øya. Dette latterlige spetakkelet har pågått lenge nok nå.

Han bråstoppet nederst i trappen, og Jesse holdt på å gå rett inn i ham. Han så seg omkring, fra høyre til venstre før han travet av gårde og begynte å åpne dører til høyre og venstre. Hjertet til Jesse slo hardere da han nærmet seg arbeidsrommet, og hun holdt pusten da han åpnet døren. Hun rykket til da det kom høylytt banning innenfra rommet.

– Du har koblet fra alle internettforbindelser ser jeg. Det gjelder vel fasttelefonen også, da?

Jesse nikket sakte. Hun hadde låst alt trygt og sikkert inn i villaens safe. Hun hadde selvsagt sin egen mobiltelefon, men den hadde hun gjemt på et trygt sted så Sanchis ikke kunne finne den.

Han kom nærmere. Hun stålsatte seg og ble stående, selv om hun måtte lene hodet bakover for å se ham i øynene.

– Du kommer til å angre dette, Jesse. Du vet det, ikke sant? Jeg kommer til å gjøre alt som står i min makt for å komme meg vekk fra denne øya.

